[{"text_idx": "#000000", "text": "Dydd Gwener diwethaf gafon ni Gweithdy Adeiladu Cyfrifiadur arbennig iawn yn M-SParc #ArYLon, Pwllheli.\nMewn partneriaeth a\u0302 North Wales Recycle IT, fe wnaethom drefnu arlwy ar gyfer grw\u0302p o bobl ifanc o ddwy ysgol leol yn ein cymuned."}, {"text_idx": "#000001", "text": "Cafodd deg myfyriwr ffodus, pump o Ysgol Glan y Mo\u0302r, a phump o Ysgol Uwchradd Botwnnog, gyfle unigryw. Cafodd y disgyblion blwyddyn 10 ac 11 gyfle i ddysgu am y broses gymhleth o adeiladu cyfrifiadur personol o\u2019r gwaelod i fyny, ac ar ddiwedd y gweithdy, cawsant fynd a\u0302\u2019u cyfrifiaduron personol newydd adref gyda nhw. Gwnaethpwyd hyn yn bosibl diolch i gyllid rhannol gan Adran Cenhadaeth Ddinesig Prifysgol Bangor, a\u2019r cyfrifiaduron personol eu hunain a adeiladwyd gyda darnau wedi\u2019u hailgylchu, y mae\u2019r disgyblion bellach yn gwybod sut i adnewyddu eu hunain!"}, {"text_idx": "#000002", "text": "Roedd y gweithdy ei hun yn llwyddiant ysgubol, gyda rhai disgyblion yn datgelu nad oedd ganddynt fynediad at gyfrifiadur gartref, a fod hyn yn amharu ar eu gallu i gwblhau gwaith ysgol. O ystyried bod y rhan fwyaf o\u2019r myfyrwyr hyn yn cychwyn ar eu blwyddyn olaf o astudiaethau TGAU, bu darparu\u2019r cyfrifiaduron hyn heb unrhyw gost iddynt yn adnodd amhrisiadwy (yn llythrennol!), gan gynnig cefnogaeth sylweddol i\u2019w hymdrechion academaidd. Dywedodd un \u201cDoes gen i ddim cyfrifiadur gartref, mae hyn wir yn mynd i fy helpu gyda fy ngwaith ysgol.\u201d"}, {"text_idx": "#000003", "text": "Prif nod y gweithdy hwn oedd grymuso unigolion ifanc o gefndiroedd difreintiedig drwy eu harfogi a\u0302\u2019r offer a\u2019r wybodaeth i\u2019w helpu yn y sector Digidol; maes sydd eisoes yn wynebu diffyg sgiliau yn y rhanbarth. Gobeithiwn y bydd y gweithdy hwn yn eu hannog i barhau i ddysgu ac i ddilyn gyrfa ym maes TG."}, {"text_idx": "#000004", "text": "Yr hyn a\u2019m trawodd fwyaf oedd pa mor ddiwyd yr oedd y bobl ifanc yn gweithio drwy\u2019r dydd, yn gwrando ac yn dysgu, ac yn cymryd y cyfle o ddifri. Gwnaeth pa mor gyflym ddaru nhw ddysgu popeth argraff arnaf, a dangoson nhw wir ddawn i\u2019r dasg! Gobeithiwn redeg rhywbeth tebyg yn y dyfodol, a dwi\u2019n dymuno\u2019n dda i\u2019r disgyblion gyda\u2019u sgiliau a\u2019u hoffer newydd."}, {"text_idx": "#000008", "text": "Beth hoffech chi glywed amdano?"}]